Document ID: 32008D0567

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Ιουλίου 2008
σχετικά με τη χρηματοδοτική συνεισφορά της Κοινότητας, για το έτος 2008, για ενέργειες του Παγκόσμιου Οργανισμού για την Υγεία των Ζώων (OIE) στον τομέα της καλής μεταχείρισης των ζώων, της επιτήρησης και της ταξινόμησης των ασθενειών των ζώων
(2008/567/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
Εκτιμώντας τα ακόλουθα:
(1)
Δυνάμει της απόφασης 90/424/ΕΟΚ, η Κοινότητα λαμβάνει τεχνικά και επιστημονικά μέτρα ή ενισχύει τα κράτη μέλη ώστε να λαμβάνουν τα μέτρα αυτά που είναι αναγκαία για την ανάπτυξη κοινοτικής κτηνιατρικής νομοθεσίας, καθώς και για την ανάπτυξη εκπαίδευσης ή κατάρτισης στον κτηνιατρικό τομέα.
(2)
Το κοινοτικό σχέδιο δράσης για την προστασία και την καλή μεταχείριση των ζώων 2006-2010 ορίζει ως έναν από τους πέντε βασικούς τομείς δράσης την ανάγκη για συνεχιζόμενη παροχή υποστήριξης και δρομολόγηση νέων διεθνών πρωτοβουλιών για την ευαισθητοποίηση και την επίτευξη συναίνεσης σχετικά με την καλή μεταχείριση των ζώων.
(3)
Ο Παγκόσμιος Οργανισμός για την Υγεία των Ζώων (OIE) είναι διακυβερνητικός οργανισμός αρμόδιος για τη βελτίωση της υγείας των ζώων σε παγκόσμιο επίπεδο. Το 2005 ο OIE εξέδωσε κατευθυντήριες γραμμές για την καλή μεταχείριση των ζώων όσον αφορά τις χερσαίες και τις θαλάσσιες μεταφορές ζώων, τη σφαγή ζώων για ανθρώπινη κατανάλωση και τη θανάτωση με μη βάναυσο τρόπο ζώων για την καταπολέμηση νόσων. O OIE προτίθεται να αναπτύξει περαιτέρω αυτές τις κατευθυντήριες γραμμές, να εγκρίνει νέες κατευθυντήριες γραμμές και να υποστηρίξει την εφαρμογή των κατευθυντήριων γραμμών που έχει ήδη εγκρίνει στα κράτη μέλη του, ιδίως με την παροχή κατάρτισης και συμβουλών.
(4)
Οι σχεδιαζόμενες ενέργειες κατάρτισης και επικοινωνίας του OIE είναι αναγκαίες για την εξέλιξη της ισχύουσας κτηνιατρικής νομοθεσίας, καθώς και για την ανάπτυξη της κτηνιατρικής εκπαίδευσης και κατάρτισης στις συμμετέχουσες χώρες. Οι βελτιώσεις στις τρίτες χώρες συνδέονται στενά με την ανάπτυξη κοινοτικής κτηνιατρικής νομοθεσίας και με την ανάγκη η νομοθεσία αυτή να είναι αποτελεσματική στην επίτευξη των στόχων της. Επιπλέον, οι σχεδιαζόμενες ενέργειες κατάρτισης και επικοινωνίας ανταποκρίνονται στην επιθυμία της πλειονότητας των ευρωπαίων πολιτών (2) να υπάρχουν στις χώρες που εξάγουν προς την Κοινότητα όροι καλής μεταχείρισης των ζώων, ισοδύναμοι με αυτούς που εφαρμόζονται στην Κοινότητα. Επομένως, η Κοινότητα πρέπει να συνεισφέρει στη χρηματοδότηση αυτών των ενεργειών.
(5)
Το δεύτερο παγκόσμιο συνέδριο του OIE για την καλή μεταχείριση των ζώων με τίτλο «Putting the OIE Standards to work» (θέτοντας σε εφαρμογή τα πρότυπα του OIE) αποσκοπεί να υποστηρίξει την εφαρμογή, σε παγκόσμιο επίπεδο, των κατευθυντήριων γραμμών του OIE στις θαλάσσιες και στις χερσαίες μεταφορές ζώων, στη σφαγή ζώων για ανθρώπινη κατανάλωση και στη θανάτωση για την καταπολέμηση νόσων. Στόχος του συνεδρίου είναι επίσης να δοθεί έμφαση στην καλή μεταχείριση των ζώων και να ενθαρρυνθούν οι κτηνίατροι και οι κτηνιατρικές υπηρεσίες να αναλάβουν περισσότερες αρμοδιότητες στον τομέα της καλής μεταχείρισης των ζώων.
(6)
Το δεύτερο παγκόσμιο συνέδριο του OIE για την καλή μεταχείριση των ζώων μπορεί να επηρεάσει σημαντικά την ανάπτυξη κοινοτικής κτηνιατρικής νομοθεσίας. Οι στόχοι του συνεδρίου ευθυγραμμίζονται με τους στόχους που καθορίζονται στο κοινοτικό σχέδιο δράσης για την προστασία και την καλή μεταχείριση των ζώων 2006-2010. Συνεπώς, είναι σκόπιμη η χρηματοδοτική συνεισφορά της Κοινότητας για το συνέδριο του OIE.
(7)
Η ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών όσον αφορά μια νέα στρατηγική σχετικά με την υγεία των ζώων για την ΕΕ (2007-2013) περιγράφει τον καθορισμό των προτεραιοτήτων της παρέμβασης της ΕΕ ως έναν από τους πυλώνες της νέας στρατηγικής για την υγεία των ζώων. Βάσει των παραπάνω, μια μελέτη σχετικά με το κόστος που συνεπάγεται η επιτήρηση και η ταξινόμηση των ασθενειών των ζώων, στο πλαίσιο της παρακολούθησης εκ μέρους του OIE της παγκόσμιας πρωτοβουλίας για την υγεία των ζώων, θα παρείχε στοιχεία που θα συνέβαλαν στην ταξινόμηση των ασθενειών των ζώων και στον καθορισμό προτεραιοτήτων όσον αφορά τα μέτρα επιτήρησης.
(8)
Το OIE διαθέτει de facto μονοπώλιο τον τομέα αυτό, όπως αναφέρεται στο άρθρο 168 παράγραφος 1 στοιχείο γ) του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002 (3), για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων· συνεπώς, δεν απαιτείται πρόσκληση υποβολής προτάσεων.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο 1
Εγκρίνεται κοινοτική χρηματοδοτική συνεισφορά για τη χρηματοδότηση σεμιναρίου κατάρτισης σχετικά με τις κατευθυντήριες γραμμές του OIE για την καλή μεταχείριση των ζώων που διοργανώνει ο Παγκόσμιος Οργανισμός για την Υγεία των Ζώων (OIE), ύψους 100 000 ευρώ, η οποία αποτελεί κοινοτική συγχρηματοδότηση κατά μέγιστο ποσοστό 65 % των συνολικών επιλέξιμων δαπανών.
Άρθρο 2
Εγκρίνεται κοινοτική χρηματοδοτική συνεισφορά για τη χρηματοδότηση του δεύτερου παγκόσμιου συνεδρίου του OIE για την καλή μεταχείριση των ζώων με τίτλο «Putting the OIE Standards to work» που πρόκειται να διοργανώσει ο OIE το 2008, ύψους 200 000 ευρώ, η οποία αποτελεί κοινοτική συγχρηματοδότηση κατά μέγιστο ποσοστό 50 % των συνολικών επιλέξιμων δαπανών.
Άρθρο 3
Εγκρίνεται κοινοτική χρηματοδοτική συνεισφορά για τη χρηματοδότηση του μελέτης σχετικά με το κόστος της επιτήρησης και της ταξινόμησης των ασθενειών των ζώων από τον OIE το 2008, ύψους 200 000 ευρώ, η οποία αποτελεί κοινοτική συγχρηματοδότηση κατά μέγιστο ποσοστό 67 % των συνολικών επιλέξιμων δαπανών.
Άρθρο 4
Η χρηματοδοτική συνεισφορά που προβλέπεται στα άρθρα 1, 2 και 3 χρηματοδοτείται από τη θέση 17 04 02 01 του προϋπολογισμού των Ευρωπαϊκών Κοινοτήτων για το 2008.
Ανατίθεται στο OIE σύμβαση επιδότησης για τις χρηματοδοτικές συνεισφορές που προβλέπονται στα άρθρα 1, 2 και 3 χωρίς πρόσκληση υποβολής προτάσεων δεδομένου ότι ο OIE είναι διακυβερνητικός οργανισμός για τη βελτίωση της υγείας των ζώων σε παγκόσμιο επίπεδο και διαθέτει ένα de facto μονοπώλιο.
Βρυξέλλες, 4 Ιουλίου 2008.

Labels: 4
15
6